《巢燕行》
元代·尹廷高

乌衣失偶成孤飞，巢中黄口争告饥。茫茫天地怜只影，择配忽复来其雌。

居梁对语相慰劳，众雏须有更生期。谁知微物有机阱，呴呴相哺成相欺。

挤排转眼施毒觜，爱惜乃各私其私。一朝育卵重所出，父兮独不哀伯奇。

亲疏恩义有厚薄，肝胆楚越将奚为。履霜之操亦尚矣，之二虫者曾何知。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。